Toissapäivänä Sanoma ilmoitti antavansa kenkää 130 ihmiselle. Tai siis ilmoitti ja ilmoitti. Sanoma Media Finlandin toimitusjohtaja Pekka Soini kertoi hommasta ihan omalla, pörssiyhtiöistä tutulla tavallaan.

”Suunnitellut muutokset ovat osa strategista uudelleenorganisoitumista, joka alkoi vuodenvaihteessa tapahtuneella Sanoman Suomen-mediatoimintojen fuusiolla ja on jatkunut muun muassa uusien kaupallisten toimintojen perustamisella.”

Suomennettuna: Homma kusee ja jotain yritetään keksiä, perustettiin tuossa muutama uusi yksikkö ja tehtiin taas kerran organisaatiouudistus.

”Rakennamme aiempaa keskitetympää organisaatiota, yhtenäisiä toimintatapoja ja ketterämpiä prosesseja.”

Suomennettuna: Väki vähenee, mikä tarkoittaa että jäljelle jääneet tekevät entistä enemmän töitä.

”Näin voimme palvella asiakkaidemme tarpeita entistä paremmin ja hyödyntää monikanavaisen mediavalikoimamme täysimääräisesti.”

Suomennettuna: ööö… tota… siis tämä onkin hyvä juttu? Tadaa!

”Valitettavasti osa muutoksista johtaa henkilöstömme kannalta kipeisiin ratkaisuihin. Teemme parhaamme tukeaksemme muutosten kohteena olevia työntekijöitämme”

Suomennettuna: Potkuilla on uusi nimitys, joka ei kuulosta lainkaan pahalta. Nykyään irtisanomisia kutsutaan muutoksiksi!

Ketä tällainen epäkieli oikein palvelee? Miksi pörssiyhtiöiden johtajat kääntävät yt-tiedotteissaan aina mustan valkoiseksi, vaikkei sumutus mene kenellekään läpi? Kuvittelevatko johtajat osakkeenomistajien olevan pässejä? Onko jossain joku konsultti, joka on kertonut Soinille, ettei asioita saa sanoa suoraan?

Paitsi huonoa viestintää, yt-tiedotteiden epäkieli on loukkaavaa irtisanottuja työntekijöitä kohtaan. Väittämällä potkuja muutoksiksi johtaja mitätöi kenkää saaneen tuskan.

Eikö olisi joskus kiva lukea tiedote, jossa sanottaisiin suoraan että nyt on vaikeaa? Joku rohkea ja suoraselkäinen toimari kertoisi, että koska yrityksen tulos on huono, heikosti kannattavia toimintoja lopetetaan ja töitä joudutaan tekemään pienemmällä väkimäärällä. Perään voisi vielä laittaa pahoittelut ja sanoa, että pahalta tuntuu ja anteeksi. Ja myöntää olevansa huono ja epäonnistunut johtaja, koska vika on aina pomossa.

Olisiko rehellisyys vaarallista?